**วันอาทิตย์พระวาจาของพระเจ้า และปีศักดิ์สิทธิ์ ค.ศ. 2025**

***“ข้าพ​เจ้า​มี​ความ​หวัง​ใน​พระ​วาจา​ของ​พระ​องค์”***

***(สดด. 119:74)***

*โดยแผนกพระคัมภีร์ อัครสังฆมณฑลกรุงเทพฯ*

**วันอาทิตย์พระวาจาของพระเจ้า**

ในวันที่ 30 กันยายน ค.ศ. 2019 พระสันตะปาปาฟรังซิส ประทานพระสมณลิขิต “Aperuit Illis” *“พระองค์ทรงเปิดใจพวกเขาให้เข้าใจพระคัมภีร์” (ลก. 24:45)* ประกาศให้พระศาสนจักรฉลอง “วันอาทิตย์พระวาจาของพระเจ้า” ทุกๆ ปีในวันวันอาทิตย์ที่สามของเทศกาลธรรมดา เพื่อเป็นวันที่อุทิศให้กับการฉลอง การศึกษา และการเผยแผ่พระวาจาของพระเจ้า ซึ่งในปีนี้ ตรงกับวันอาทิตย์ 26 มกราคม ค.ศ. 2025 ซึ่งมีพระวาจาสำหรับการไตร่ตรองคือ *“ข้าพเจ้ามีความหวังในพระวาจาของพระองค์” (สดด. 119:74)*

**ปีศักดิ์สิทธิ์**

ในวันที่ 9 พฤษภาคม ค.ศ. 2024 พระสันตะปาปาฟรังซิส ประทานสมณโองการปีศักดิ์สิทธิ์ 2025 “SPES NON CONFUNDIT” *“ความหวังนี้ไม่ทำให้เราผิดหวัง” (รม. 5:5)*

ในวันที่ 24 ธันวาคม ค.ศ. 2024 พระสันตะปาปาฟรังซิสทรงเปิดประตูศักดิ์สิทธิ์ของมหาวิหารนักบุญเปโตรในนครวาติกัน นอกจากนี้ พระองค์ยังกำหนดให้พระสังฆราชประจำสังฆมณฑลทุกแห่งถวายพิธีบูชาขอบพระคุณ ณ อาสนวิหารและอาสนวิหารร่วมทุกแห่ง เพื่อเป็นการเปิดปีศักดิ์สิทธิ์อย่างสง่าในวันอาทิตย์ที่ 29 ธันวาคม ค.ศ. 2024

พระสันตะปาปาฟรังซิสทรงขอให้ปีศักดิ์สิทธิ์ 2025 เป็นช่วงเวลาแห่งการพบองค์พระเยซูเจ้าเป็นส่วนตัวอย่างแท้จริงสำหรับทุกคน พระองค์ทรงขอร้องให้ในระหว่างปีศักดิ์สิทธิ์ควรพยายามทุกวิถีทางเพื่อให้ประชากรของพระเจ้ามีส่วนร่วมอย่างเต็มที่ในการประกาศถึงความหวังในพระหรรษทานของพระเจ้าและเครื่องหมายยืนยันถึงความหวังอย่างมีประสิทธิภาพ ให้แสงแห่งความหวังของคริสตชนส่องสว่างทุกคน เสมือนเป็นสารแห่งความรักของพระเจ้าส่งถึงทุกคน และขอให้พระศาสนจักรเป็นประจักษ์พยานอย่างซื่อสัตย์ต่อการประกาศนี้ในทุกหนแห่งของโลก เนื่องจากพระศาสนจักรมีพันธกิจที่จะต้องประกาศในทุกหนแห่งและแก่ทุกคนว่าเสมอว่า “พระคริสตเยซูทรงเป็นองค์ความหวังของเรา” (1 ทิโมธี 1:1)

สำหรับการฉลองปีศักดิ์สิทธิ์ในพระศาสนจักรท้องถิ่นจะสิ้นสุดในวันอาทิตย์ที่ 28 ธันวาคม ค.ศ. 2025 ในพระศาสนจักรสากลปีศักดิ์สิทธิ์จะสิ้นสุดลงด้วยการปิดประตูศักดิ์สิทธิ์ในมหาวิหารนักบุญเปโตรวันที่ 6 มกราคม ค.ศ. 2026 ซึ่งเป็นวันสมโภชพระคริสต์แสดงองค์

พระวาจาของพระเจ้าที่มีกล่าวถึงบ่อยที่สุดในสมณโองการปีศักดิ์สิทธิ์ ค.ศ. 2025 มาจากจดหมายของนักบุญเปาโล เช่น

1. “พระคริสตเยซูผู้ทรงเป็นองค์ความหวังของเรา” (1 ทิโมธี 1:1)
2. “ความหวังนี้ไม่ทำให้เราผิดหวัง” (รม. 5:5)
3. “ขณะนี้​ยัง​มี​ความ​เชื่อ ความหวัง​และ​ความ​รัก​อยู่​ทั้ง​สาม​ประการ แต่​ที่​ยิ่งใหญ่​กว่า​สิ่งใด​ทั้งหมด​คือ ความ​รัก” (1 คร. 13:13)
4. “จง​ชื่นชมยินดี​ใน​ความ​หวัง จง​มี​ความ​อดทน​ต่อ​ความ​ทุกข์ยาก จง​พากเพียร​ใน​การ​ภาวนา” (รม. 12 ข้อที่ 12)

**ดาวน์โหลดเอกสารฉบับเต็ม PDF**

1. ดาวน์โหลดพระสมณลิขิต “Aperuit Illis” *“พระองค์ทรงเปิดใจพวกเขาให้เข้าใจพระคัมภีร์” (ลก. 24:45) ฉบับเต็ม ได้ที่ http://www.bangkokbible.net/index.php/51-year-of-the-word-of-god/988-2020-01-10-02-54-30*
2. *ดาวน์โหลด*สมณโองการปีศักดิ์สิทธิ์ 2025 “SPES NON CONFUNDIT” *“ความหวังนี้ไม่ทำให้เราผิดหวัง” (รม. 5:5) ฉบับเต็ม ได้ที่ https://jubilee2025th.com/download/*